PATVIRTINTA

Telšių rajono savivaldybės tarybos

2017 m. vasario 23 d. sprendimu Nr. T1-41

**TELŠIŲ RAJONO SAVIVALDYBĖS VIETINĖS RINKLIAVOS UŽ KOMUNALINIŲ ATLIEKŲ SURINKIMĄ IŠ ATLIEKŲ TURĖTOJŲ IR ATLIEKŲ TVARKYMĄ NUOSTATAI**

1. **BENDROSIOS NUOSTATOS**
   1. Telšių rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą nuostatai (toliau – Nuostatai) reglamentuoja vietinės rinkliavos už komunalinių atliekų surinkimą iš atliekų turėtojų ir atliekų tvarkymą (toliau – Vietinė rinkliava) dydžių apskaičiavimą, atliekų turėtojų registro sudarymo bei keitimo tvarką, Vietinės rinkliavos administravimo, mokėjimo, permokos grąžinimo, išieškojimo tvarką ir iš jos gautų savivaldybės biudžeto pajamų panaudojimą.
   2. Vietinė rinkliava nustatoma visiems Telšių rajono savivaldybės atliekų turėtojams, kurie valdo, naudoja ar kitaip disponuoja nekilnojamuoju turtu, išskyrus žemės sklypus. Vietinės rinkliavos Nuostatai netaikomi asmenims, turintiems Taršos integruotos prevencijos ir kontrolės (toliau – TIPK) leidimus, kuriuose yra numatytas komunalinių atliekų tvarkymas.
   3. Vietinė rinkliava galioja Telšių rajono savivaldybės (toliau – Savivaldybė) teritorijoje.
   4. Vietinės rinkliavos administravimas yra pavedamas UAB „Telšių regiono atliekų tvarkymo centras“, juridinio asmens kodas 171780190 (toliau – Administratorius).
   5. Nuostatuose vartojamos sąvokos suprantamos taip, kaip jos apibrėžtos Lietuvos Respublikos atliekų tvarkymo įstatyme, Atliekų tvarkymo taisyklėse ir kituose teisės aktuose.
2. **VIETINĖS RINKLIAVOS MOKĖTOJŲ REGISTRAS**
   1. Atliekų turėtojų registrą (toliau – Registras) organizuoja ir tvarko Administratorius.
   2. Administratorius Registro duomenų bazėje teisės aktų nustatyta tvarka registruoja ir tvarko šiuos duomenis apie atliekų turėtojus – vietinės rinkliavos mokėtojus (toliau – Rinkliavos mokėtojai):
      1. Rinkliavos mokėtojo vardas, pavardė, gimimo data arba juridinio asmens pavadinimas, kodas;
      2. nekilnojamo turto unikalus numeris;
      3. nekilnojamo turto adresas;
      4. rinkliavos mokėtojo kodas apskaitos sistemoje;
      5. kiti duomenys, būtini Registrui administruoti.
   3. Administratorius gali priimti sprendimą dėl Rinkliavos mokėtojų duomenų tikslinimo šiais atvejais:
      1. Administratoriaus įgaliotiems atstovams atlikus patikrą vietoje ir nustačius faktinius duomenis, kurie skiriasi nuo Administratoriaus turimų duomenų;
      2. nekilnojamojo turto objekto savininkui ar Įgaliotam asmeniui pateikus prašymą dėl duomenų tikslinimo ir prašyme pateiktą informaciją pagrindžiančius dokumentus.
   4. Administratorius, vadovaudamasis gautais dokumentais, gali perskaičiuoti Vietinės rinkliavos dydžius ir parengti bei Nuostatuose nustatyta tvarka pateikti mokėtojams patikslintus mokėjimo pranešimus.
   5. Registrui būtini duomenys renkami, saugomi ir naudojami, laikantis Lietuvos Respublikos asmens duomenų teisinės apsaugos įstatymo reikalavimų.
   6. Rinkliavos mokėtojų Registro tikslais Administratorius nustatyta tvarka naudojasi jam prieinamų registrų duomenimis, Savivaldybės ir kitų subjektų turimais duomenimis, reikalingais Rinkliavos mokėtojų Registrui ir Vietinei rinkliavai administruoti.
   7. Mirus Rinkliavos mokėtojui jis yra išbraukiamas iš Registro, o jo palikimą tvarkančiam notarui Administratorius pateikia kreditorinį reikalavimą dėl iki mirties priskaičiuotos ir nesumokėtos Vietinės rinkliavos.
   8. Likviduojant Rinkliavos mokėtoją jam priskaičiuota ir nesumokėta Vietinė rinkliava turi būti padengta iki likvidavimo pabaigos. Reorganizuojant Rinkliavos mokėtoją, pareiga sumokėti priskaičiuotą ir nesumokėtą Vietinę rinkliavą pereina jo teisių ir pareigų perėmėjams.
   9. Rinkliavos mokėtojui pradėjus bankroto procedūras Administratorius bankroto procedūrą vykdančiam administratoriui pateikia priskaičiuotos ir nesumokėtos Vietinės rinkliavos dydžio kreditorinį reikalavimą.
   10. Iš Rinkliavos mokėtojų Registro duomenų bazės pagal bendraturčių pateiktą ir seniūnijos seniūno patvirtintą prašymą išbraukiami gyvenamosios ar negyvenamosios patalpos savininkai – bendraturčiai, paliekant vieną Rinkliavos mokėtoją, jei kiti bendraturčiai nesinaudoja tomis patalpomis.
   11. Iš Rinkliavos mokėtojų registro duomenų bazės pagal gyventojo arba įstaigos pateiktą ir seniūno, daugiabučio namo bendrijos pirmininko ar daugiabučio namo administratoriaus patvirtintą prašymą išbraukiami gyvenamosios ar negyvenamosios patalpos savininkai, paliekant vieną, kai šios patalpos priklauso vienam ir tam pačiam savininkui ir jos ribojasi viena su kita bei naudojamos vieno ir to paties savininko ar šeimos.
   12. Fiziniams asmenims, gyvenantiems individualiame name, kuriame įrengtos daugiau kaip dvi atskiriems savininkams (ne bendraturčiams) priklausančios gyvenamosios paskirties patalpos, pagal namo savininkų pateiktą prašymą ir seniūnijos seniūno patvirtintą prašymą taikoma daugiabučio namo paskirties Vietinė rinkliava.
   13. Rinkliavos mokėtojai, apmokestinto turto bendraturčiai, Administratoriui gali pateikti raštu laisvos formos susitarimą, kuriuo jų sutarimu yra nustatomas vienas bendraturtis, mokėsiantis Vietinę rinkliavą. Bendraturčiai Administratoriui kartu su rašytiniu susitarimu taip pat pateikia laisvos formos prašymą juos išbraukti iš Registro, paliekant pagal susitarimą paskirtą bendraturtį vieninteliu Rinkliavos mokėtoju.
   14. Rinkliavos mokėtojai, kurie naudojasi individualiais atliekų konteineriais, tačiau gyvena daugiabutyje, moka Vietinę rinkliavą, apskaičiuotą kaip individualios namų valdos savininkams.
   15. Rinkliavos mokėtojai, kurie gyvena daugiabučiame name, pageidaujantys pasikeisti konteinerius iš individualių į bendro naudojimo, Vietinę rinkliavą moka kaip daugiabučių namų savininkai.
   16. Rinkliavos mokėtojai, kurie naudojasi individualiais atliekų konteineriais, moka pastoviąją ir minimalią kintamąją Rinkliavos dalis. Minimali kintamoji Rinkliavos dalis yra individualaus konteinerio ištuštinimas 13 kartų per metus.
   17. Rinkliavos mokėtojams atstovauja jų naudojamo nekilnojamojo turto objekto savininkas arba nekilnojamojo turto objekto savininko atstovas pagal įstatymą, arba nekilnojamojo turto objekto savininko įgaliotas asmuo, arba daugiabučio namo savininkų bendrija, individualių gyvenamųjų namų savininkų bendrija, garažų savininkų bendrija, sodininkų bendrija ar kita bendrija, arba bendrojo naudojimo objektų administratorius, arba asmenys, sudarę jungtinės veiklos sutartis bendrosios dalinės nuosavybės teisei įgyvendinti (toliau – Įgalioti asmenys).
   18. Administratorius Registro duomenis atnaujina pagal poreikį. Atnaujintų duomenų pagrindu Administratorius daro atitinkamus pakeitimus Registre.
   19. Administratoriaus nurodymai dėl informacijos pateikimo Vietinės rinkliavos administravimo tikslais yra privalomi visiems Rinkliavos mokėtojams, įmonėms, įstaigoms, organizacijoms ir Įgaliotiems asmenims, jeigu toks informacijos ir duomenų pateikimas neprieštarauja teisės aktams. Asmenys, nevykdantys Administratoriaus nurodymų dėl informacijos pateikimo, atsako teisės aktų nustatyta tvarka.
   20. Valstybinės institucijos, VĮ Turto banko nekilnojamasis turtas apmokestinamas pagal jos pateiktą nekilnojamojo turto sąrašą. Valstybės naudojami nekilnojamojo turto objektai apmokestinami pastoviąja ir kintamąja vietinės rinkliavos dalimi, nenaudojami nekilnojamojo turto objektai apmokęstinami pastoviąją vietinės rinkliavos dalimi. Valstybinės institucijos, VĮ Turto bankas nekilnojamojo turto objektų sąrašus pateikia kiekvienais metais, einamųjų metų lapkričio mėnesį.
3. **VIETINĖS RINKLIAVOS DYDŽIO SKAIČIAVIMO TVARKA**
   1. Vietinės rinkliavos dydžiai apskaičiuojami ir perskaičiuojami vadovaujantis Savivaldybės tarybos patvirtinta Telšių rajono savivaldybės vietinės rinkliavos už komunalinių atliekų surinkimą iš atliekų turėtojų ir atliekų tvarkymą dydžių nustatymo metodika (toliau – Metodika).
   2. Savivaldybės tarybai Vietinės rinkliavos dydžių apskaičiavimą pateikia Administratorius.
   3. Vietinės rinkliavos dydis nustatomas eurais be centų, kai vietinės rinkliavos dydis yra lygus arba didesnis kaip 10 eurų. Kai vietinės rinkliavos dydis yra ne didesnis kaip 10 eurų, jis nustatomas eurais su centais vieno skaitmens po kablelio tikslumu.
   4. Vietinės rinkliavos dydžius tvirtina Savivaldybės taryba teisės aktų nustatyta tvarka.
   5. Perskaičiavus būtinąsias sąnaudas Savivaldybės taryba atskiru sprendimu gali Vietinės rinkliavos dydžius kartą per metus indeksuoti, taikydama Lietuvos statistikos departamento ar Lietuvos Respublikos finansų ministerijos skelbiamus duomenis apie metinį vartojimo kainų indeksą, jeigu jis didesnis negu 1,1.
   6. Vietinės nekilnojamojo turto objektų grupės, joms taikomi Vietinės rinkliavos dydžiai bei apmokestinamieji parametrai nurodyti Nuostatų 1 priede.
4. **VIETINĖS RINKLIAVOS DYDŽIAI**
   1. Pastoviąją Vietinės rinkliavos dalį moka visi Savivaldybės teritorijoje esančio nekilnojamojo turto objektų (išskyrus žemės sklypus) savininkai ar Įgalioti asmenys.
   2. Kintamąją rinkliavos dedamąją moka Savivaldybės teritorijoje esančio nekilnojamojo turto objektų (išskyrus žemės sklypus) savininkai arba Įgalioti asmenys, kuriems teikiama komunalinių atliekų tvarkymo paslauga.
   3. Rinkliavos mokėtojams, kurie valdo, naudoja ar kitaip disponuoja sodų paskirties nekilnojamu turtu bei nuolatos gyvena šios paskirties objekte, – Vietinė rinkliava apskaičiuojama kaip individualių namų savininkams. Jeigu sodų paskirties nekilnojamuoju turtu naudojamasi nepilnus metus – Vietinė rinkliava apskaičiuojama kaip už sodų paskirties objektą.
   4. Rinkliavos mokėtojai, turintys sodų paskirties žemės sklypą be pastato ir elektros, – Vietine rinkliava nėra apmokestinami.
   5. Rinkliavos mokėtojai (išskyrus sodų ir garažų paskirties objektų savininkai ar Įgalioti asmenys) gali būti atleidžiami nuo kintamosios Vietinės rinkliavos dedamosios, jeigu Administratoriui deklaruoja, jog laikotarpį, ne trumpesnį kaip vienas metų ketvirtis ir ne ilgesnį kaip vieni kalendoriniai metai (toliau – Deklaruotas laikotarpis), nesinaudos komunalinių atliekų tvarkymo paslauga, priskirta konkrečiam jo valdomam nekilnojamojo turto objektui. Tokiu atveju tokiems Rinkliavos mokėtojams Deklaruotu laikotarpiu komunalinių atliekų tvarkymo paslauga nebus teikiama.
   6. Rinkliavos mokėtojas, kuriam Deklaruotu laikotarpiu nebus skaičiuojama kintamoji vietinės rinkliavos dalis, Administratoriui turi pateikti prašymą – sąžiningumo deklaraciją (toliau – Deklaracija), kurios formą nustato Administratorius ir kurią reikia pateikti prieš 30 d. iki Deklaracijoje nurodomo, nesinaudojimo komunalinių atliekų tvarkymo paslauga, laikotarpio pradžios.
   7. Pasibaigus Deklaruotam laikotarpiui ne vėliau kaip per 30 kalendorinių dienų Deklaraciją pateikęs Rinkliavos mokėtojas Administratoriui privalo pateikti elektros energijos tiekėjo pažymą apie per Deklaruotą laikotarpį suvartotą elektros energijos kiekį (sunaudotas elektros energijos kiekis per metus neturi viršyti 100 kWh).
   8. Jeigu Deklaraciją pateikęs Rinkliavos mokėtojas per Nuostatų 38 punkte nustatytą terminą tokių dokumentų nepateikia, arba pateikti dokumentai patvirtina, kad Deklaravimo laikotarpiu elektros energijos kiekis viršija šių Nuostatų 38 punkte nurodytas reikšmes, Administratorius perskaičiuoja tokiam Rinkliavos mokėtojui mokėtiną Vietinę rinkliavą įtraukdamas kintamąją rinkliavos dalį ir pateikia patikslintą Mokėjimo pranešimą.
   9. Rinkliavos mokėtojams, individualių namų savininkams (naudotojams), kurių gyvenamosios paskirties pastatai kaimo (mieste) vietovėje yra toliau nei 300 m. iki atliekų surinkimo maršruto, kuriems komunalinių atliekų surinkimo ir tvarkymo paslaugos teikimas neįmanomas, kintamoji Vietinės rinkliavos dalis nėra skaičiuojama. Vietinės rinkliavos kintamoji dalis neskaičiuojama, atsižvelgiant į iki einamųjų metų sausio 15 d. Rinkliavos mokėtojo pateiktą ir seniūnijos seniūno patvirtintą prašymą arba seniūnijos seniūno pateiktą sąrašą.
   10. Nuo Vietinės rinkliavos kintamosios dalies atleidžiami Rinkliavos mokėtojai, kai jiems priklausantis nekilnojamojo turto objektas yra fiziškai sunaikintas, avarinės būklės ar neįmanomas naudoti tam tikrą laikotarpį (ne trumpesnį kaip vienas metų ketvirtis ir ne ilgesnį kaip vieni metai) ir iš šio objekto tuo laikotarpiu komunalinės atliekos nebus surenkamos. Toks Rinkliavos mokėtojas privalo Administratoriui pateikti laisvos formos prašymą ir jį pagrindžiančius dokumentus (Priešgaisrinės apsaugos ir gelbėjimo departamento prie Vidaus reikalų ministerijos Telšių apskrities priešgaisrinės gelbėjimo tarnybos pažymą, jeigu namas yra sudegęs, arba statinio (-ių) techninės priežiūros patikrinimo aktą, jeigu namas yra netinkamas naudoti / gyventi ar fiziškai sunaikintas).
   11. Nuo Vietinės rinkliavos kintamosios dalies tam tikrą laikotarpį (ne trumpesnį kaip vienas metų ketvirtis ir ne ilgesnį kaip vieni metai) atleidžiami Rinkliavos mokėtojai, kai nekilnojamo turto objektas yra statomas ar remontuojamas, tik tuo atveju, jeigu statomame ar remontuojamame nekilnojamo turto objekte nėra gyvenama. Toks Rinkliavos mokėtojas privalo prieš 30 d. iki nekilnojamo turto objekto statybų ar remonto darbų pradžios Administratoriui pateikti laisvos formos prašymą ir jį pagrindžiančius dokumentus.
   12. Nepateikus Nuostatų 41 ir 42 punktuose nurodomų dokumentų ar jų kopijų, Administratorius už deklaruotą laikotarpį apskaičiuoja kintamosios įmokos dedamosios dydį. Jeigu deklaruojamas laikotarpis ilgesnis negu metai, Administratorius gali prašyti, kad Vietinės rinkliavos mokėtojas šiuos dokumentus ar jų kopijas teiktų periodiškai, bet ne dažniau negu 2 kartus per metus.
   13. Administratorius turi teisę priimti sprendimą taikyti Vietinę rinkliavą pagal naudojamą nekilnojamojo turto objekto paskirtį, jeigu buvo nustatyta, kad Rinkliavos mokėtojas naudoja nekilnojamąjį turtą pagal kitą, nei įregistruota, paskirtį. Tvarka, kuria nustatoma tikroji nekilnojamojo turto paskirtis, yra tvirtinama Administratoriaus vadovo įsakymu. Nustačius tokį faktą Administratorius perskaičiuoja tokiam Rinkliavos mokėtojui mokėtiną Vietinę rinkliavą už laikotarpį nuo pažeidimo padarymo pradžios iki pažeidimo nustatymo fakto ir pateikia patikslintą Mokėjimo pranešimą pagal naudojamą nekilnojamojo turto objekto paskirtį.
   14. Nustatęs rinkliava neapmokestintą nekilnojamajį turtą Administratorius nedelsdamas apskaičiuoja Vietinės rinkliavos dydį ir Rinkliavos mokėtojui pateikia Mokėjimo pranešimą.
   15. Tuo atveju, jeigu Rinkliavos mokėtojui priklausančiame nekilnojamo turto objekte yra kelios patalpos, naudojamos pagal skirtingas naudojimo paskirtis, jos yra apmokestinamos kaip savarankiški Nekilnojamo turto objektai pagal jų naudojimo paskirtį.
   16. Rinkliavos mokėtojams, į atliekų priėmimo aikštelę pristačiusiems neiškomplektuotą naudotą buitinę techniką, apskaičiuota Vietinė rinkliava Administratoriaus patvirtinta tvarka iš dalies gali būti kompensuojama.
   17. Rinkliavos mokėtojas, kuriam Administratorius gali priskirti individualų atliekų konteinerį, moka kintamąją rinkliavos dalį, apskaičiuotą pagal konteinerio ištuštinimimo dažnio kriterijų.
5. **VIETINĖS RINKLIAVOS MOKĖJIMO TVARKA**
   1. Administratorius pagal jo pasirinkimą Lietuvos Respublikoje veikiančioje kredito įstaigoje atidaro atskirą surenkamąją sąskaitą Savivaldybės Vietinės rinkliavos įmokoms surinkti. Sumokėta Vietinė rinkliava įskaitoma į Savivaldybės biudžetą.
   2. Administratorius kiekvieno mėnesio paskutinę darbo dieną į surenkamąją sąskaitą surinktas įmokas perveda į Savivaldybės biudžeto sąskaitą. Administratorius Savivaldybės administracijai teikia pažymą dėl kitų Savivaldybės iždo pajamų per praėjusį kalendorinį ketvirtį.
   3. Vietinę rinkliavą privalo mokėti visi Savivaldybės teritorijoje esančio nekilnojamojo turto objektų (išskyrus žemės sklypus) savininkai arba Įgalioti asmenys.
   4. Už Mokėjimų pranešimų parengimą ir jame nurodytų duomenų teisingumą atsakingas Administratorius.
   5. Mokėjimo pranešimai Rinkliavos mokėtojams pateikiami vieną kartus per metus. Administratoriaus sprendimu Mokėjimo pranešimai gali būti siunčiami pakartotinai.
   6. Mokėjimo pranešime Administratorius Rinkliavos mokėtojui apskaičiuoja pastoviąją ir kintamąją Rinkliavos dalis. Rinkliavos mokėtojui, kuriam kintamoji dalis yra apskaičiuota pagal konteinerio tūrio ir jo ištuštinimo kriterijų, kintamoji Rinkliavos dalis apskaičiuojama pagal maksimalų ištuštinimo skaičių, nurodytą Atliekų tvarkymo taisyklėse.
   7. Mokėjimo pranešimai už kalendorinius metus pateikiami iki einamųjų metų kovo 31 dienos.
   8. Vietinė rinkliava Rinkliavos mokėtojo pasirinkimu mokama iš karto arba kas ketvirtį į pranešime nurodytą specialiąją sąskaitą:
      1. už pirmą ketvirtį – iki balandžio 30 d.;
      2. už antrąjį ketvirtį – iki birželio 30 d.;
      3. už trečiąjį ketvirtį – iki rugsėjo 30 d.;
      4. už ketvirtąjį ketvirtį – iki gruodžio 31 d.
   9. Mokėjimo pranešimai siunčiami Registro duomenų bazėje esančiu nekilnojamojo turto objekto adresu arba, jei nekilnojamojo turto objekto savininkas ar Įgaliotas asmuo pageidauja, kitu nurodytu adresu arba pateikiama Rinkliavos mokėtojui jo nurodytu elektroniniu paštu. Jeigu nekilnojamojo turto objektas turi kelis bendraturčius, Mokėjimo pranešimai visiems bendraturčiams siunčiami atskirai pagal Registro duomenų bazėje esantį nekilnojamojo turto objekto adresą arba, jei nekilnojamojo turto objekto savininkas ar Įgaliotas asmuo pageidauja, kitu nurodytu adresu arba pateikiama Rinkliavos mokėtojui jo nurodytu elektroniniu paštu, nurodant kiekvieno bendraturčio apskaičiuotą Vietinės rinkliavos dydį pagal priklausančią nekilnojamojo turto objekto dalį.
   10. Jeigu Rinkliavos mokėtojas per 10 kalendronių dienų po šiuose Nuostatuose nurodytos datos negauna Mokėjimo pranešimo, jis privalo nedelsdamas kreiptis į Administratorių informuodamas jį apie tai. Priešingu atveju yra laikoma, kad Mokėjimo pranešimą Rinkliavos mokėtojas gavo ir jis turi jį apmokėti. Siunčiant Mokėjimo pranešimą elektroniniu paštu laikoma, kad Rinkliavos mokėtojas jį gavo kitą dieną nuo jo išsiuntimo.
   11. Mokėjimo pranešime nurodoma: laikotarpis, už kurį mokama Rinkliava, apskaičiuotos pastovioji ir maksimali kintamoji Rinkliavos dalys, įmokos kodas, Rinkliavos mokėtojo identifikavimo kodas Registre, nekilnojamojo turto duomenys, adresas, atsiskaitomoji sąskaita, į kurią reikia sumokėti vietinės rinkliavos įmoką, asmens, kuriam siunčiamas mokėjimo pranešimas: fizinio asmens – vardas, pavardė; juridinio asmens – pavadinimas, įmonės kodas.
6. **SKOLOS UŽ VIETINĘ RINKLIAVĄ IŠIEŠKOJIMAS**
   1. Per nustatytą laikotarpį nesumokėtos Vietinės rinkliavos išieškojimą iš Rinkliavos mokėtojų vykdo Administratorius. Administratorius Vietinės rinkliavos nepriemokoms išieškoti gali pasitekti trečiuosius asmenis. Tokiu atveju Rinkliavos mokėtojui tenka pareiga apmokėti skolų išieškojimo ikiteismines ir teismines išlaidas.
7. **VIETINĖS RINKLIAVOS PERMOKA IR GRĄŽINIMO ATVEJAI**
   1. Vietinė rinkliava grąžinama, kai sumokėta didesnė suma nei nurodyta Mokėjimo pranešime arba Vietinė rinkliava buvo neteisingai apskaičiuota.
   2. Permokėtą Vietinės rinkliavos įmoką Administratorius grąžina:
      1. užskaitydamas kaip įmoką už būsimą atsiskaitymo laikotarpį;
      2. pervesdamas į Rinkliavos mokėtojo nurodytą sąskaitą per 30 dienų nuo rašytinio prašymo gavimo datos.
8. **VIETINĖS RINKLIAVOS MOKĖTOJŲ TEISĖS IR PAREIGOS**
   1. Rinkliavos mokėtojai turi teisę:
      1. susipažinti su Registro duomenimis ir visa informacija, susijusia su Vietinės rinkliavos dydžiais, jų apskaičiavimu;
      2. reikalauti pakeisti ar patikslinti Registro duomenis, jei jie yra neteisingi, netikslūs ar neišsamūs.
   2. Rinkliavos mokėtojo pareigos:
      1. laiku sumokėti Vietinę rinkliavą pagal gautą Mokėjimo pranešimą;
      2. Administratoriaus prašymu pateikti visus duomenis, reikalingus Vietinės rinkliavos dydžiui apskaičiuoti;
      3. perleisdamas nekilnojamąjį turtą būsimą savininką (naudotoją) informuoti apie prievolę mokėti Vietinę rinkliavą ir nedelsdamas informuoti Administratorių apie Registro duomenų pasikeitimą;
      4. pareiškus teises į palikimą, kurį sudaro Savivaldybėje esantis rinkliava apmokestintas nekilnojamas turtas, nedelsdamas apie tai informuoti Administratorių.
   3. Rinkliavos mokėtojai, kurių veiklos apimtis sąlygoja metų laikas, privalo ne vėliau kaip prieš 15 d. iki planuojamos ūkinės veiklos pradžios pateikti raštišką prašymą ir komunalinių atliekų išvežimo grafiką suderinti su Administratoriumi.
9. **VIETINĖS RINKLIAVOS LENGVATOS**
   1. Vietinės rinkliavos lengvatos suteikiamos Savivaldybės biudžeto sąskaita pagal Savivaldybės tarybos sprendimu nustatytą lengvatų tvarką.
10. **BAIGIAMOSIOS NUOSTATOS**
    1. Iškilusius kitus, Nuostatuose nenumatytus, neaptartus klausimus bei dėl Nuostatų taikymo kilusias problemas sprendžia Administratoriaus vadovo sudaryta komisija, kuri veikia pagal savo pasitvirtintą darbo reglamentą.
    2. Vietinės rinkliavos administravimo veiksmai, neaprašyti šiuose Nuostatuose, atliekami vadovaujantis Lietuvos Respublikos įstatymais bei kitais teisės aktais.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_